Canon de 155 mm GPF

Canon de 155 mm Grande Puissance Filloux (GPF) mle.1917 var en 155 mm kanon brukt av den franske hæren i første halvdel av 1900-tallet.

Historie 

Oberst Louis Jean-François Filloux designet kanonen i løpet av første verdenskrig for å tilfredsstille det franske behovet for moderne tungt artilleri, og den ble den vanligste tunge feltartillerikanonen i den franske hæren fra 1917 og frem til den andre verdenskrig. Den erstattet Canon de 155 mm L (de Bange) som frem til da var hovedskytset for det franske tunge artilleriet.

Den ble også produsert i USA fra 1917, etter at USA byttet til artilleri basert på franske standarder og med metriske enheter. Den ble, under betegnelsene 155 mm Gun M1917 og M1918, den primære tunge feltartillerikanonen i den amerikanske hæren og det amerikanske marinekorpset. Fra 1942 ble den gradvis byttet ut med den nyere kanonen 155 mm M1A1 «Long Tom». I 1942 ble kanonen også brukt av andre allierte styrker i Det fjerne østen, slik som av filippinske feltartillerienheter og av amerikanske kystartillerienheter. En del av skytsene ble posisjonert i statiske stillinger. Noen skyts ble også montert på kjøretøy, slik som M12 Gun Motor Carriage som var i bruk mot slutten av andre verdenskrig.

Under andre verdenskrig ble amerikanske skyts hentet ut fra lager og benyttet til kystforsvar både i USA og i andre allierte land, slik som i Australia. Disse ble typisk stilt opp i en type åpne skytestillinger i betong, kalt «Panama-stillinger». Disse skytestillingene ble utviklet av den amerikanske hæren på 1920-tallet i Panama.

I 1940 hadde Frankrike 450 slike kanoner, mange av dem ble erobret av Tyskland og brukt av dem resten av krigen. I tysk tjeneste hadde kanonen betegnelsen «15.5 cm K 418(f)» og ble brukt av både tunge feltartilleribataljoner og som kystartilleri. Disse kanonene var bl.a. utplassert i flere kystartillerifort som en del av Atlanterhavsveggen, både i åpne betongstillinger og i kasematter. Et batteri med seks slike kanoner var bakgrunnen til angrepet på Pointe du Hoc på D-dagen.

Galleri

Kilder 
 D-Day: The Greatest Invasion - A People's History Dan van der Vat, John S. D. Eisenhower, Bloomsbury Publishing Plc, ISBN 1-58234-314-4
 Gander, Terry and Chamberlain, Peter. Weapons of the Third Reich: An Encyclopedic Survey of All Small Arms, Artillery and Special Weapons of the German Land Forces 1939-1945. New York: Doubleday, 1979 ISBN 0-385-15090-3
 
 155-Millimeter Gun Materiel, Model of 1918 (Filloux). in "Handbook of artillery : including mobile, anti-aircraft and trench matériel (1920)" United States. Army. Ordnance Dept May 1920. Pages 229-245.  provided online by University of California and  www.archive.org

Eksterne lenker 
 
 Frederick Morse Cutler, The 55th artillery (C.A.C.) in the American expeditionary forces, France, 1918 (1920)
 List and pictures of WW1 surviving 155 mm GPF guns 

Artilleri fra første verdenskrig
Artilleri fra andre verdenskrig
Kanoner
155 mm artilleri
Fransk artilleri